Predkladacia správa

Vykonanie kontrolnej akcie  vyplynulo zo „Zamerania kontrolnej činnosti Úradu vlády SR na II. polrok 2004“ schváleného uznesením vlády SR č. 646/2004.

Cieľom kontroly bolo zistiť materiálne, personálne a technické podmienky pre výkon vnútornej kontroly a  funkčnosť  systému  vnútornej  kontroly  v  zmysle  § 7  zákona NR SR č. 10/1996 Z. z. o kontrole v štátnej správe v znení neskorších predpisov a osobitných všeobecne záväzných právnych predpisov. V prípade zistenia nedostatkov zabezpečiť, aby boli prijaté opatrenia na ich odstránenie.

Správa obsahuje v časti I. stav plnenia úloh vyplývajúcich z uznesení vlády, splatných v II. štvrťroku 2004. Z celkového počtu 913 uložených termínovaných úloh bolo splnených v termíne 846 úloh (92,7 %), 62 úloh bolo splnených oneskorene (6,8 %) a 5 úloh nebolo splnených (0,5 %). Podiel netermínovaných úloh predstavuje 71,2 % všetkých úloh v uzneseniach vlády. Najviac netermínovaných úloh v porovnaní s termínovanými predložili minister vnútra, minister pôdohospodárstva, podpredseda vlády a minister hospodárstva. 

V časti II. správy sú obsiahnuté výsledky kontroly zabezpečovania a funkčnosti systému vnútornej kontroly vo vybraných ministerstvách a v príslušných orgánoch špecializovanej miestnej štátnej správy v kontrolovanom období od 1. 1. 2002 do 31. 7. 2004, resp. v špecializovanej štátnej správe od 1. 1. 2004 do 31. 7. 2004.

Kontrola bola vykonaná v Ministerstve práce, sociálnych vecí a rodiny SR, Ústredí práce, sociálnych vecí a  rodiny, Ministerstve životného prostredia SR, Ministerstve dopravy, pôšt a  telekomunikácií SR a vo vybraných 112 orgánoch špecializovanej miestnej štátnej správy v pôsobnosti uvedených ministerstiev.

	V kontrolovaných ministerstvách a Ústredí práce, sociálnych vecí a rodiny je v zásade zabezpečený systém  vnútornej kontroly s rozdielnou funkčnosťou podľa stupňov riadenia. Úloha ministerstiev vyplývajúca zo zákona o kontrole v štátnej správe vytvoriť v rámci svojej pôsobnosti funkčný systém vnútornej kontroly v orgánoch špecializovanej štátnej správy sa zabezpečovala oneskorene, pretože zákonné povinnosti týkajúce sa riadenia, kontroly, koordinácie a metodického usmerňovania výkonu štátnej správy sa nerealizovali včas  a vykonané riadiace akty vecne nezohľadňovali zmeny súvisiace so vznikom špecializovanej štátnej správy k 1. 1. 2004. Ústredie PSVR zabezpečilo zákonné povinnosti riadiť, kontrolovať, koordinovať a metodicky usmerňovať výkon štátnej správy písomným usmernením úradov PSVR. 

Krajské úrady životného prostredia v zmysle zákona o kontrole v štátnej správe, osobitných právnych predpisov a usmernenia ministerstva v zásade vytvorili materiálne, personálne a technické podmienky pre funkčný systém vnútornej kontroly podľa stupňov riadenia a v rozsahu svojej pôsobnosti. Obvodné úrady životného prostredia nemajú vytvorený komplexný systém vnútornej kontroly vrátane vybavovania  a prešetrovania petícií a sťažností, a preto nie je dostatočne funkčný.

	Krajské úrady cestnej dopravy a pozemných komunikácií v zmysle zákona o kontrole v štátnej správe a osobitných právnych predpisov v zásade vytvorili materiálne a technické podmienky pre systém vnútornej kontroly podľa stupňov riadenia a v rozsahu svojej pôsobnosti s tým, že nie je personálne zabezpečený útvar kontroly. Systém vnútornej kontroly nemožno preto považovať za funkčný v zmysle zákona o kontrole v štátnej správe. Obvodné úrady cestnej dopravy a pozemných komunikácií nemajú vytvorené štátnozamestnanecké miesto kontrolóra a okrem niektorých obvodných úradov cestnej dopravy a pozemných komunikácií nevypracovali plány kontrolnej činnosti. Systém vnútornej kontroly v obvodných úradoch cestnej dopravy a pozemných komunikácií v zmysle zákona o kontrole v štátnej správe nie je vytvorený. Z úrovne vlády odporúčame prijať úlohy tak, ako sú obsiahnuté v návrhu uznesenia. 

	Predložený materiál nemá finančný, ekonomický, environmentálny vplyv na štátny rozpočet, resp. zamestnanosť.